Његов отац Иван Кастриот био је албански великаш који је имао посједе у долини ријеке Мат. Његова мајка Војислава, има нејасно поријекло. Непознато је када су Станиша и његова браћа рођени, док је његов млађи брат Ђурађ рођен 1405. године. Имао је још два брата Репоша и Констандина и пет сестара Мару, Јелену, Ангелину, Влајку и Мамицу. Имена Станише и већине његових сродника су словенска. Његов отац је постао османски вазал на крају 14. вијека, и као такав је плаћао данак и обезбјеђивао војну службу (као у бици код Ангоре 1402). Године 1409, један од браће, за кога Анамали и Фрашери вјерују да је Станиша, послат је на османски двор као талац, како би се осигурала лојалност Ивана Кастриота султану. Иван је прихватио сизеренство Млетачке републике 1413. године, али је поново османски вазал постао 1415. године. У раздобљу 1419—1426. Иван је био савезник српског деспота Стефана Лазаревића, који је такође био османски вазал, а током Другог скадарског рата (1419—1423) обавјестио је Млетке да је био присиљен да свог сина да као таоца деспоту Стефану. Фану С. Нолију, то је био Станиша кога је послао његов отац, заједно са помоћним снагама, како би помогао српским снагама у борбама са Млецима код Скадра.